6.		Oznámenie intervenienta o vstupe do konania
			(§ 82 Civilného sporového poriadku)
Okresnému súdu Rimavská Sobota
k spisovej značke 8Cb/12/2022
V Rimavskej Sobote dňa 6. apríla 2022
Vec:	Oznámenie intervenienta Superpoisťovňa, a.s. o vstupe do konania
Na Okresnom súde Rimavská Sobota prebieha pod spisovou značkou 8Cb/12/2022 spor žalobcu RAMZES, s.r.o. so sídlom Lazaretská 18, Lučenec, IČO: 36 589 587 proti žalovanému ARGUS MARKET, s.r.o. so sídlom Tržné námestie 278, Rimavská Sobota, IČO: 32 325 879 o zaplatenie 3 424,38 € s príslušenstvom, z titulu zodpovednosti za škodu spôsobenú vadným výrobkom. 
Žalovaný ARGUS MARKET, s.r.o. uzavrel ešte dňa 3. 5. 2012 s našou poisťovňou poistnú zmluvu pre prípady zodpovednosti za škodu spôsobenú vadným výrobkom. 
Dôkaz:
–	Poistná zmluva zo dňa 3. 5. 2012
Vzhľadom k tomu, že žalovaný je pre prípad vzniku škody, ktorá je predmetom tohto konania, poistený v našej poisťovni, máme právny záujem na výsledku tohto konania, preto oznamujeme, že vstupujeme do tohto konania ako intervenient na strane žalovaného. Vyjadrenie k meritu sporu prikladáme v prílohe tohto podania. 
Ing. Jozef Istota
predseda predstavenstva Superpoisťovňa, a.s. 
Poznámky
Intervenient je ten, kto sa zúčastňuje na konaní popri žalobcovi alebo žalovanom a má právny záujem na výsledku konania. Intervenient vstupuje do konania z vlastného podnetu alebo na základe tzv. oznámenia o spore písomným podaním. Vstup intervenienta je prípustný počas celého konania. V podaní, ktorým vstupuje do konania, musí intervenient okrem všeobecných náležitostí podania uviesť tvrdenia, ktoré odôvodňujú jeho právny záujem na výsledku konania. Strana môže osobe, ktorá má právny záujem na výsledku sporu, oznámiť, že sa vedie spor a vyzvať ju, aby ako intervenient vstúpila do konania (tzv. oznámenie o spore).